拜仁傷兵太多讓唔起 皇馬下盤值博
2024年04月30日 18:01
東網電視
更多新聞短片
歐聯4強首回合,拜仁慕尼黑主場迎戰皇家馬德里。
歐聯4強首回合,拜仁慕尼黑主場迎戰皇家馬德里。拜仁上圈淘汰阿仙奴,皇馬則踢走衞冕嘅曼城,兩隊歐聯經驗豐富,今場可謂高手過招。而論今季整體演出,「銀河艦隊」略勝一籌,雖然拜仁主場氣勢強勁,但偏偏皇馬毋懼作客安聯球場,近3次歐聯作客拜仁錄得全勝,皇馬受讓平半下盤睇高一線。(Now 643周三凌晨3時直播)
拜仁慕尼黑喺呢段時間,理應集中精神備戰歐聯4強,但成班高層反而忙於物色新主帥,最新目標係向奧地利國家隊挖角「迫搶之父」蘭歷克執教,而另邊廂由於球隊有機奪取歐聯冠軍,又有大批球迷聯署支持杜曹留任,形勢混亂,難免影響到更衣室士氣,杜曹講嘢有幾多人聽真係好難講。
更不利嘅係拜仁受傷兵潮侵襲,除咗烏柏美卡奴同京士利高文等長期傷兵,近期又有基拿比、利萊辛尼受傷,馬菲斯迪歷特亦上陣成疑,實力難免打折扣。
相比之下,皇家馬德里西甲奪冠在望,近期正專心備戰歐聯,包括上輪聯賽對皇家蘇斯達收起大半隊主力,都照贏1比0,現時全隊養精蓄銳,祖迪比寧咸、雲尼斯奧斯祖利亞同洛迪高高斯都喺聯賽休息完,全隊只有丹尼爾卡華積停賽,其餘主力均可上陣搏殺。
再睇對賽紀錄,皇馬除咗歐聯作客拜仁表現特佳,佢哋近6場歐聯對拜仁計埋加時更錄得5勝1和不敗,預料將可乘住早前「國家打吡」擊敗巴塞隆拿嘅氣勢,有望喺首回合先下一城,受讓嘅下盤更加不容錯過。
更多賠率: